Imtella' Marzu 12, 2021 - Aġġornata 12 Ta' Marzu, 2021 2:44pm L-Arċisqof Charles Scicluna qal li d-deċiżjonijiet iebsa li tieħdu bħala prekawzzjoni għall-imxija tal-COVID-19 mhumiex kapriċ u li aħna rridu nagħtu s-sehem tagħna wkoll u li nkunu spalla għal xulxin. Waqt li kien qed jiċċelebra quddiesa fil-Bażilika Minuri ta' Marija Bambina fl-Isla, Mons. Scicluna qal li huwa ta' qsim il-qalb li bħala komunità Nisranija nagħmlu Għid ieħor imċaħħdin mill-opportunità li niċċelebraw l-Ewkaristija flimkien. Qal li jifhem li ġej l-Għid il-Kbir u li f'din il-festa mhux mument li tagħlaq il-knejjes iżda tiftaħhom. Madankollu, Mons. Scicluna qal li hu ma jridx li l-Knisja tkun okkażjoni ta' mard u ta' mewt. Fakkar li Alla huwa Alla tal-ħajja. Tenna li ma jistax iħalli l-Knisja miftuħa għall-folol tan-nies u sadanitant immarrad in-nies u jwassalhom għall-mewt. Irrefera wkoll għall-kitbiet li jsiru fuq il-mezzi soċjali u qal li qabel niktbu fuq il-midja soċjali għandna nieqfu u nistaqsu jekk dak li se niktbu hux fid-dawl tal-imħabba. Staqsa x'inhu l-iżjed importanti jekk hux ir-ritwal jew ħajjet il-bniedem. Fil-ħsieb tiegħu, Mons. Scicluna rrifletta dwar kemm aħna lkoll ninsabu sogħbina li wara sena sagrifiċċji donnu erġajna bdejna mill-bidu. Erġajna bdejna b'restrizzjonijiet kbar. Qal li t-tentazzjoni tkun li nuru l-frustrazzjoni, ir-rabja u s-sogħba tagħna. Iżda, spjega li dan mhux il-mument li nwaħħlu f'xulxin iżda huwa l-mument li nifhmu li Alla qed jisfidana li f'dawn iċ-ċirkostanzi nfittxu l-vera mħabba għal xulxin. Qal li f'dawn ix-xhur li ġejjin se jkollna sfidi kbar u għalhekk irridu nkunu spalla għal xulxin.